Source: http://www.druckeria.ro/tag/euroliga/
Timestamp: 2020-02-22 21:17:26+00:00

Document:
euroliga Archives - Druckeria
Semne bune pentru BC Timișoara! Alb-violeții au transferat un fost jucător în Euroligă
Lucrurile par să intre, încetul cu încetul, pe făgașul normal la BC Timișoara. După instalarea lui Milorad Perovic ca antrenor principal, alb-violeții au reușit să perfecteze și un transfer sonor. E vorba despre muntenegreanul Vujadin Subotic, jucător de pozițiile 2 și 3, cunoscut iubitorilor de baschet din România pentru perioada în care a evoluat la CSM Oradea (2013-2015).
Vujadin Subotic s-a născut la 18 decembrie 1981 la Kotor, în Muntenegru. Baschetul profesionist l-a început la Buducnost Porgorica, evoluând apoi în Germania, la Alba Berlin și Braunschweig. În trei perioade diferite, a jucat pentru Steaua Roșie Belgrad, în CV-ul său mai figurând Olimpija Ljubljana, OKK Belgrad, AEL Limasol, AEK Larnaca și CSM Oradea.
Cu Olimpija Ljubliana, a câștigat titlul în Slovenia și Liga Adriatică în 2002, iar patru ani mai târziu, cu Steaua Roșie Belgrad, a câștigat Cupa statului Serbia și Muntenegru. Subotic a mai fost campion și în Cipru, cu AEK Larnaca. Noul jucător al lui BC Timișoara are în spate și o bogată carieră internațională, bifând jocuri în Euroligă pentru Olimpija Ljubliana. A jucat și în EuroCup, pentru Steaua Roșie Belgrad și Alba Berlin.
De menționat că Vujadin Subotic va avea un contract normal cu BC Timișoara. Clubul va încerca în perioada următoare să rezolve și înțelegerile cu jucătorii care au venit în săptămâna premergătoare sezonului cu contract deschis, precum Djapa și Jelenic. De asemenea, astăzi e așteptat un nou stranier la echipă, fiind posibilă renunțarea la sârbul Filip Zekavicic.
BC Timișoara caută prima victorie în campionat sâmbătă, când alb-violeții vor primi vizita unei contracandidate la evitarea retrogradării, Gaz Metan Mediaș. Meciul va avea loc de la ora 18, la sala „Constantin Jude”.
Filed Under: Baschet, Stire de ultima ora Tagged With: alba berlin, BC Timisoara, csm oradea, euroliga, olimpija ljubliana, steaua rosie belgrad, vujadin subotic
BC Timișoara pregătește atacul pentru Final 4: „Oradea e favorită, dar nu e dinainte calificată”
BC Timișoara a fost, fără îndoială, cea mai ocupată formație timișoreană în perioada sărbătorilor. „Leii din Banat” s-au reunit pe 27 decembrie, două zile mai târziu au disputat un amical la Vârșeț, iar din a doua zi a anului au continuat antrenamentele. Întreaga echipă e concentrată la apropiatul duel din Cupa României, cu CSM Oradea, formație ce pare pe hârtie favorită la accederea în Final 4.
BC Timișoara a efectuat joi, la prânz, primul antrenament din 2014, după care Dragan Petricevic și elevii săi s-au îmbarcat în mașini, cu direcția Belgrad. De această dată n-a mai fost vorba despre un amical, ci de o demonstrație pe viu a celui mai înalt nivel al baschetului european, echipa asistând la duelul de Top 16 din Euroligă, dintre Partizan și Real Madrid, disputat în impunătoarea Kombank Arena.
„Aseară am avut un program teoretic și emoțional. Toată echipa a fost prezentă la meciul dintre Partizan și Real Madrid, mă bucur că jucătorii au avut ocazia să vadă un baschet de calitate, o atmosferă deosebită, care sper să se transmită și la ei. Dar noi deocamdată nu jucăm în Euroligă, așa că ne rămâne să ne concentrăm asupra campionatului intern”, a spus Petricevic, în felul său caracteristic.
Pentru BC Timișoara se apropie cu pași repezi primul meci oficial al anului, în Cupa României, cu CSM Oradea. Deși formația bihoreană pare a avea de partea ei șansele teoretice de calificare, Dragan Petricevic consideră că echipa sa are suficiente atuuri pentru a încerca a treia prezență consecutivă într-un Final 4 de Cupa României.
„Cupa României e o competiție importantă, mai ales că, în ultimii 6-7 ani, echipa noastră a fost prezentă de patru ori la turneul final. Avem în față un adversar foarte puternic, Oradea e o reprezentantă excepțională a baschetului românesc în Europa. Pot spune că, după mine, e a doua forță a baschetului românesc, după Asesoft. Avem și noi șansele noastre, nu vom merge acolo să facem un meci de antrenament, chiar dacă Oradea e favorită în această dublă, dar nicidecum n-aș putea spune că e deja calificată. Atât noi, cât și ei vom avea de luptat pentru această calificare. Și noi suntem o echipă cu destule calități, dar trecem printr-o fază de remaniere a lotului, în timp ce la Oradea a existat o stabilitate. Dar în niciun caz nu aș dori să transmit jucătorilor mei un sentiment de inferioritate”, a mai spus Petricevic.
Antrenorul timișorenilor speră ca principalul atu al echipei sale să fie unitatea grupului, capitol la care mărturisește că s-au făcut pași importanți inclusiv duminică, atunci când BCT a câștigat amicalul susținut la Vârșeț, 81-75 cu prim-divizionara locală. „Sperăm să ne bazăm pe unitatea lotului, factor pe care trebuie să îl obținem într-un timp relativ scurt. Primii pași au fost făcuți la meciul de pregătire de la Vârșeț, unde chiar dacă nu i-am avut pe Panic și Conley, am jucat un baschet bun. Nu vorbim neapărat despre rezultat, dar am văzut că această echipă poate avea și un spirit bun, și un joc bun de apărare. Trebuie să fie o stare inițială, pe care să putem construi”, a afirmat Petricevic.
La antrenamente a revenit și Anthony Lee-Ingram, indisponibil încă de la începutul lunii noiembrie, din cauza unei accidentări, însă prezența sa în „dubla” cu CSM Oradea e momentan incertă. „Vom vedea. Deocamdată a făcut două antrenamente aproape la capacitate maximă. Poate că până la meciul cu Oradea vom avea toate răspunsurile. Ieri a fost un antrenament de pregătire fizică, deci nu a avut contact cu un adversar. Să vedem 2-3 antrenamente la capacitate maximă, în jocul de 5 la 5”, a explicat Petricevic.
BC Timișoara va disputa prima manșă a „dublei” cu Oradea miercurea viitoare, de la ora 19.45, în sala „Antonio Alexe”, urmând ca returul să aibă loc duminică, 12 ianuarie, de la ora 18, în sala „Constantin Jude”.
Filed Under: Baschet Tagged With: baschet timisoara, BC Timisoara, breaking, csm oradea, dragan petricevic, Druckeria, euroliga, partizan belgrad, real madrid
BCM Danzio va evolua, marți și miercuri, pe terenul campioanei CSM Târgoviște, în cadrul sferturilor de finală ale Cupei României. Cu un lot decimat, în care nu se regăsește decât o singură stranieră, trupa lui Dan Ionescu nu își face mari speranțe pentru jocurile de sub Turnul Chindiei, pe care le va trata ca simple partide de pregătire.
Deși a reluat de puține zile pregătirea, BCM Danzio intră direct în focurile jocurilor oficiale. Marți și miercuri, „panterele roz” vor evolua pe terenul campioanei CSM Târgoviște, într-o „dublă” contând pentru sferturile de finală ale Cupei României.
Bănățencele nu au mari speranțe în ceea ce privește disputa cu reprezentanta României în Euroligă. Dintre straniere, doar Biljana Pesovic se va afla pe foaie, în condițiile în care nou-venita Sonja Maric n-a primit încă cartea verde, iar americancele Tiffany Brown și Antoinette Thompson au beneficiat de o vacanță prelungită, cele două urmând să revină la Timișoara joi, 10 ianuarie.
„Vom bifa și aceste două meciuri, dar le vom folosi ca partide de pregătire pentru returul campionatului, care pentru noi va începe pe 19 ianuarie, în meciul de pe teren prorpiu, cu Craiova”, a declarat antrenorul Dan Ionescu, despre cele două jocuri de sub Turnul Chindiei.
CSM Târgoviște și BCM Danzio se vor duela, marți și miercuri, ambele partide fiind programate cu începere de la ora 18.
Filed Under: Baschet Tagged With: baschet fem, baschet timisoara, bcm danzio, csm targoviste, cupa romaniei, dan ionescu, euroliga, inin

References: CSM 
 CSM 
 csm 
 CSM 
 CSM 
 CSM 
 csm 
 CSM 
 CSM 

CSM 
 csm